તમારે ફક્ત રોજિંદા જીવનમાં થતી અથડામણનો ઉકેલ લાવવા નો નિશ્ચય કરવાનો છે. પરીણામ ગમે તે હોય. તમે સફળ થશો કે નહિ તેની ચિંતા કર્યા વગર, સંકલ્પ કરો કે લોકો સાથેના રોજિંદા વ્યવહારમાં સમભાવથી ઉકેલ લાવવો છે. વહેલા મોડા તે થશે, આજે નહિ તો કાલે, નહિ તો પછીના દિવસે; તેને કદાચ વર્ષો પણ લાગી જાય, તેનો આધાર તમારા કર્મો કેટલા ચીકણા છે તેની ઉપર છે. તમારી પત્ની,બાળકો અને માતા-પિતા સાથેના તમારા સંબંધો ગૂંચવણ ભર્યા હોઈ શકે છે તેથી તેનો સમભાવથી ઉકેલ લાવતાં વાર લાગશે. જેઓ તમારી નજીક છે, હંમેશ તમારી સાથે છે તેનો નિવેડો ક્રમશ: ધીમે ધીમે આવશે. એક વાર તમે નિશ્ચય કર્યો કે તમારે બધા ખાતાનો સમભાવથી ઉકેલ લાવવો છે, તો તે થશે, અને બધાનો અંત આવશે. જેની સાથે તમારા બહુ ચીકણા કર્મો છે, તેમની સાથેના વ્યવહારમાં તમારે ખૂબ જ જાગૃતિ રાખવાની છે.